钦定古今图书集成/明伦汇编/官常典/第085卷 > 广陵公孝伯
## 钦定古今图书集成/明伦汇编/官常典/第085卷 > 广陵公孝伯

按《北史周广川公传》：“广川公测弟安化公深，深子孝
伯，字胡三。其生与武帝同日，文帝甚爱之，养于第内。
及长，又与武帝同学。武成元年，拜宗师上士，时年十
六，性沈正，謇谔好直言。武帝即位，欲引置左右。时政
在家，臣不得专制，乃托言少与同业受经，思相启发。
由是护弗之猜，得入为右侍上士，恒侍读。及遭父忧”，
诏令服中袭爵。武帝尝谓曰：“公于我，犹汉高与卢绾
也。”赐以十三环金带。自是恒侍左右，出入卧内，朝务
皆得预焉。孝伯亦竭心尽力，无所回避。至于时政得
失，外间细事，皆以奏闻。帝信委之，当时莫比。及将诛
晋公护密与卫王直图之，惟孝伯及王軓、宇文神举
等颇得参预。护诛，授开府仪同三司，历司会中大夫、
左官正。皇太子既无令德，孝伯言于帝曰：“皇太子德
声未闻，请妙选正人为其师友，调护圣质。不然，悔无
所及。”帝敛容曰：“卿世载鲠正，竭诚所事，观卿此言，有
家风矣。”孝伯拜谢曰：“非言之难，受之难也，深愿陛下
思之。”帝曰：“正人岂复过君！”于是以尉迟运为右宫正，
孝伯仍为左宫正、宗师中大夫，累迁右宫伯。常因侍
坐，帝问：“我儿比进不？”答曰：“皇太子比惧天威，更无罪
失。”及王軓因内宴捋帝须，言太子之不善。帝罢酒，责
孝伯曰：“‘公常谓我云太子无过’。今軓有此言，公为诳
矣。”孝伯拜曰：“臣闻父子之际，人所难言。臣知陛下不能割情忍爱，遂尔结舌。”帝知其意，默然久之，乃曰：“朕
已委公，公其勉之。”及大军东讨，拜内史下大夫，令掌
留台事。军还，帝曰：“居守之重，无沗战功。”于是加授大
将军，进爵广陵郡公，并赐金帛女妓等，复为宗师。每
车驾巡幸，常执其手，令居守。后帝北讨，至云阳宫，寝
疾，驿召孝伯赴行所，执其手曰：“吾自量必无济理，以
后事付君。”是夜，授司卫上大夫，总宿卫兵马，令驰驿
入京镇守。宣帝即位，授小冢宰。帝忌齐王宪，意欲除
之，谓孝伯曰：“公能图之，当以其官位相授。”孝伯叩头
曰：“齐王戚近功高，栋梁所寄。臣若顺旨，则臣为不忠，
陛下不孝之子也。”帝因疏之，乃与于智、郑译等图其
事。令智告宪谋逆，遣孝伯召入诛之。帝之西征也，在
军有过行，郑译时亦预焉。军还，孝伯及王軓尽以白
武帝，武帝怒，挞帝数十，乃除译名。至是，帝追憾被杖，
乃问译：“我脚上杖痕，谁所为也？”译曰：“事由宇文孝伯
及王軓。”译又说軓捋帝须事，帝乃诛軓。尉迟运惧，私
谓孝伯曰：“吾徒必不免祸，柰何？”孝伯曰：“今堂上有老
母，地下有武帝，为臣为子，知欲何之？且委质事人，本
徇名义，谏而不入，将焉逃死？足下若为身计，宜且远
之。”于是各行其志。运寻出为秦州总管。帝荒淫日甚，
诛戮无度，孝伯频谏不从，由是益疏。后稽胡反，令孝
伯为行军总管，从越王盛讨平之。及军还，帝将杀之，
乃托以齐王事诮之曰：“公知齐王谋反，何以不言？”对
曰：“臣知齐王忠于社稷，为群小媒糵，加之以罪。臣以
言必不用，所以不言。且先帝属微臣辅陛下，今谏而
不从，实负顾托。以此为罪，是所甘心。”帝惭，俛首不语，
令赐死于家，时年三十六。及隋文帝践极，以孝伯、王
軓忠而获罪，并令收葬，复其官爵。尝谓高颎曰：“宇文
孝伯实有周良臣，若此人在朝，我辈无措手处。”子歆
嗣。